ซีพีซื้อแบงก์ไม่คืบ
ธนาคารแลนด์แอนด์เฮ้าส์ยันแค่คุยเบื้องต้น ธปท.ห่วงหนี้ต่อทุนเครือเจริญโภคภัณฑ์สูง
2 ม.ค. 2558

ธนาคารแลนด์แอนด์เฮ้าส์ยันแค่คุยเบื้องต้น ธปท.ห่วงหนี้ต่อทุนเครือเจริญโภคภัณฑ์สูง
ธนาคารแลนด์ แอนด์ เฮ้าส์ยืนยัน ดีลซื้อหุ้นธนาคารของซีพีแค่เจรจาเบื้องต้น ยังไม่มีความคืบหน้าใดๆ
นายศิริชัย สมบัติศิริ ประธานกรรมการบริหาร ธนาคารแลนด์ แอนด์ เฮ้าส์ เปิดเผยว่า ขณะนี้สื่อได้ขยายความของการเจรจาซื้อขายหุ้นของธนาคารระหว่างเครือเจริญโภคภัณฑ์ (ซีพี) และกลุ่มนายอนันต์ อัศวโภคิน ประธานกลุ่มแลนด์ แอนด์ เฮ้าส์ ซึ่งเป็นผู้ถือหุ้นใหญ่ โดยข้อเท็จจริงการเจรจายังอยู่ในแค่เบื้องต้น ไม่มีการทำการสำรวจสินทรัพย์ (ดิวดิลิเจนต์) ยังไม่มีการเจรจาราคา และยังไม่เคยส่งเรื่องไปให้ธนาคารแห่งประเทศไทย (ธปท.) และกระทรวงการคลัง พิจารณาเลย
“ยอมรับว่าเราเจรจากับพันธมิตรหลายราย เจรจามานานแต่ยังไม่ได้ข้อยุติ กลุ่มที่มีความเป็นไปได้ที่จะเข้ามาเป็นพันธมิตร จะเป็นสถาบันการเงินในภูมิภาคนี้ แต่การเจรจาก็ยังไม่ยุติ จึงยังไม่สามารถระบุได้ว่าพันธมิตรใหม่เป็นใคร และจะเข้ามาเมื่อไร” นายศิริชัย กล่าว
อย่างไรก็ตามก่อนหน้านี้ นายธนินท์ เจียรวนนท์ ประธานเครือเจริญโภคภัณฑ์ ยอมรับว่า เคยเจรจาขอซื้อหุ้นธนาคารแลนด์ แอนด์ เฮ้าส์ แต่ยังไม่มีความคืบหน้าใดๆ แม้ว่าซีพีจะมีผิงอันซึ่งเป็นธุรกิจเกี่ยวกับด้านการเงิน แต่ส่วนตัวไม่ต้องการเข้ามาดำเนินธุรกิจในวงการธนาคาร เพราะซีพียังเล็กกว่าธนาคารมาก อีกทั้งธนาคารเป็นพันธมิตรทางธุรกิจ แต่หากจะต้องทำธุรกิจธนาคาร ซีพีจะวางกลยุทธ์ให้เป็นผู้ให้สินเชื่อแก่ธุรกิจขนาดจิ๋ว ขนาดเล็ก และขนาดกลาง 
แหล่งข่าวจากธนาคารแห่งประเทศไทย (ธปท.) เปิดเผยว่า หากซีพีจะขอซื้อหุ้นของธนาคารแลนด์ แอนด์ เฮ้าส์ เพื่อขยายเข้าสู่ธุรกิจการเงิน ธปท.คงจะต้องพิจารณาอย่างรอบคอบ เพราะกลุ่มซีพีนั้นเป็นธุรกิจใหญ่ระดับโลกก็จริง แต่น่าเป็นห่วงที่สัดส่วนหนี้สินต่อทุนของกลุ่มนี้ก็สูงมากเช่นกัน ดีลใหญ่ที่เคยทำไปเมื่อ 2 ปีที่ผ่านมา คือ การใช้บริษัท ซีพี ออลล์ ผู้ดำเนินการธุรกิจค้าปลีกร้านเซเว่นอีเลฟเว่น เข้าไปซื้อธุรกิจค้าส่งคือ สยามแม็คโคร ในราคา 6.3 หมื่นล้านบาท ซึ่งก็เป็นการกู้เงินจากธนาคารพาณิชย์เป็นการกู้ทั้งทุนและกู้ไปซื้อกิจการ
“หากทำการธุรกิจอื่นและกู้เงินจำนวนมากมาขยายกิจการไม่มีปัญหา แต่หากเป็นสถาบันการเงินจะกู้เงินมาซื้อหุ้นก็จะต้องดูความมั่นคงและสัดส่วนหนี้ต่อทุนที่เหมาะสมด้วย เพราะธุรกิจธนาคารพาณิชย์เป็นการระดมเงินจากประชาชนมาปล่อยกู้ จะต้องมีความมั่นคงสูง ฉะนั้นหากมีการส่งเรื่องมาให้ ธปท.พิจารณาก็จะต้องพิจารณาให้ดีที่สุด” แหล่งข่าวเปิดเผย
สำหรับการดำเนินธุรกิจธนาคารพาณิชย์นั้น ธปท.ยอมรับว่า เมื่อรวมกลุ่มเออีซีแล้วธนาคารขนาดเล็กจะลำบากในการทำธุรกิจมากขึ้น